اشتاكلك والعزه خارج قوس
ثنين اثنينهن من لجمت الفكره
..
عفتني انت بكثر ما عفت لجلكك ناس
وهسة تقارنت وي روس المتنكه
..
ترى البطف حلم لازم يفز عطشان
ويلكه كباله كل خيامه محتركه
..
يمر اسمك هوى واشهك اجم مخنوك
ناس بريتك ليهسه متعلكه
..
بجيت واخذو دمعي وشربو عاشور
رغم ما جنت كلمن يبجي ما اصدكه
..
امنيتي اشرب حنانك كبل جيت النوم
بس للاسف كلبك مو وفي بعشكه
..
مداين سهر حتى اوفي وي اليل
مو مثلك جنت تداين الشبكه
..
من اغربل ضحكتك توكع سولف ناس
من اهز الشجره لازم توكع الوركه
..
خذك مني واجو صفكو بأذني اهواي
ونزلت دمعتي من شده الصفكه
..
خسارت روحتك خلتني ابيع الروح
بشده الحرب بعيت السيف والتفكه
..
اليطيح عكال ابو كدامه كون ايموت
اذا ما يكدر يكوم ويريد حكه
..
اذا انكت كفاك اوجو ناس اطيح
واذا تنكتني كلي اوجوه للملكه
..
بنيت اجم حلم بس حضي ما بي باب
وجوه الناس كلها بوجي تتسركه
..
اشتريد اسوالفك بس بعت راحه بال
بنفس اخر جكاره ومن طلب شهكه
..
الهوى البل سجن لو غركان ما اشري
ما اشتمه جي بي ريحه الخنكه
..
رحت والحسره زرعت جم كبر بالروح
ومصباحي انترس بوجوه مختنكه
..
بكد مشي الدمع بخدودي ماشي وياك
مسرح خدي وي دمعاتي الك رفككه
..
بيدك جان كلشي وانت التعافيت
كمت تحلم بعد ما جنت تستنكه
..
انه بعرك النخل حتى اثبت متانيك
النخل ملاني جي ما فاركت عركه
..
اشتريدك والحرب جانت تريد سلاح
وهديد بعشكنه وفزنه عل تفكه
..
وتالي تبيعني حجايه بحلك كتال
بلا حوبه العشك يستاهل اسحكه
..
ومثل ام الوحيد البل معارك ضاع
ست اسنين رادد بس خبر تلكه
..
ورد بيها العمر من الها دز ورسال
وانت بلا بخت كدامي اشكه
..
هم انت شكو .؟ كل ما تجيني تروح
يمن لا هلا ولا .؟ ضل الجف طبكه